Es va oposar emfàticament a la Primera Guerra Mundial i fins i tot va abandonar la National Union of Women's Suffrage Societies (en català, «Lliga Nacional de Societats pel Sufragi Femení») pel suport d'aquesta a l'esforç bèl·lic. L'any 1915 va ser una de les organitzadores del Congrés Internacional de Dones,reunit a l'Haia per buscar la pau i una de les delegades encarregades de portar les propostes als governs neutrals. Va ser una de les fundadores de la Lliga Internacional de Dones per la Pau i la Llibertat i una de les delegades en la Conferència de Pau de París de 1919, en la qual va donar suport a la creació de la Lliga de les Nacions i es va oposar als durs termes aplicats a Alemanya pel Tractat de Versalles. Entre 1913 i 1920 va ser secretària de l'Aliança Internacional de Dones.